Evropskega parlamenta in Sveta o približevanju zakonov in drugih predpisov držav članic v zvezi z zahtevami glede dostopnosti proizvodov in storitev

DELOVNI DOKUMENT SLUŽB KOMISIJE



POVZETEK OCENE UČINKA



Spremni dokument

predlogu direktive

Evropskega parlamenta in Sveta o približevanju zakonov in drugih predpisov držav članic v zvezi z zahtevami glede dostopnosti proizvodov in storitev

1.Opredelitev problema

Sedanje nacionalne zahteve glede dostopnosti v zvezi z določenimi proizvodi in storitvami se razlikujejo od države članice do države članice in včasih tudi znotraj države članice (kadar obstajajo zahteve glede dostopnosti na regionalni/lokalni ravni). To povzroča razdrobljenost enotnega trga, zaradi česar je industrija v smislu omogočanja dostopnih proizvodov in storitev potrošnikom še bolj obremenjena. Področja uporabe (za kaj in za koga se uporabljajo) nacionalnih zahtev glede dostopnosti se med seboj razlikujejo v podrobnostih in v samih tehničnih podrobnostih. Razlike v področjih uporabe se kažejo tudi v tem, da so nekatere države članice za nekatere proizvode in storitve uvedle podrobnejša pravila, medtem ko v drugih državah članicah pravil ni.

Sedanje razlike med nacionalnimi zakonodajami se bodo v prihodnosti najverjetneje povečevale, ker so se države članice zavezale k izvajanju splošnih določb Konvencije Združenih narodov o pravicah invalidov, katere pogodbenica je tudi EU. Države članice te določbe na nacionalni ravni izvajajo različno. Na ravni EU trenutno ni usklajevanja nacionalne zakonodaje glede dostopnosti proizvodov in storitev. Zlasti ni skupne opredelitve o tem, kako zagotoviti dostopnost proizvodov in storitev. Zaradi določb nekaterih predpisov v EU, ki zahtevajo dostopnost nekaterih proizvodov ali storitev, bodo države članice izpolnile te obveznosti in pripravile zahteve glede dostopnosti. Vendar se v odsotnosti usklajenega ukrepanja lahko odločijo za različne pristope in zahteve.

Gospodarski subjekti, ki želijo svoje proizvode ali storitve prodajati v drugih državah članicah, lahko pri tem naletijo na dodatne stroške, povezane z razumevanjem različnih veljavnih pravil, in, kar je še pomembneje, s prilagoditvijo njihovih proizvodov/storitev zaradi izpolnjevanja zahtev določenega nacionalnega ali celo regionalnega trga. To jim preprečuje čim bolje izkoristiti ekonomijo obsega in v celoti užiti prednosti velikega enotnega trga. Storitve in proizvodi, proizvedeni in namenjeni omejenemu številu potrošnikov, so dražji, saj gospodarski subjekti ne morejo izkoristiti ugodnosti večjih trgov, ki bi jim omogočili pokritje fiksnih stroškov elementov dostopnosti. Stroški prilagoditev proizvodov ali storitev različnim nacionalnim zahtevam so lahko še posebej obremenjujoči za mala in srednja podjetja (MSP).

Največje število sporočenih težav se nanaša na grajeno okolje, prevoz in IKT, vključno s spletom. Ta področja so ključnega pomena za dostopnost storitev. S pomočjo analize v okviru pristojnosti EU in na podlagi metodologije, ki je podrobneje opisana v oceni učinka, je bil oblikovan seznam prednostnih nalog. Opredeljuje proizvode in storitve, za katere so elementi dostopnosti najbolj potrebni, na področjih, kjer obstajajo največja zakonodajna razhajanja in razdrobljenost trga ali kjer obstaja zelo velika verjetnost, da se pojavijo, z morebitnim tveganjem za delovanje enotnega trga:

računalniki in operacijski sistemi;

storitve digitalne televizije in oprema;

telefonske storitve in s tem povezana terminalska oprema;

e-knjige;

samopostrežni terminali, vključno z bankomati, prodajnimi avtomati za vozovnice/vstopnice in avtomati za prijavo;

e-trgovina;

bančne storitve,

storitve potniškega prevoza, vključno s storitvami letalskega, železniškega, avtobusnega in vodnega potniškega prevoza;

gostinske storitve.